**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 1919-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Իրավական ակտի անհրաժեշտությունը**

Նախագծի ընդունման անհրաժեշտությունը բխում է սոցիալական ուղղվածության՝ «Երեխաների և ընտանիքների աջակցության տրամադրման ծառայություններ» միջոցառման շրջանակում բյուջետային ծրագրի (այսուհետ՝ ծրագիր) իրականացման շարունակականության ապահովման անհրաժեշտությունից:

Երեխաների և ընտանիքների աջակցության տրամադրման ծառայությունները 2019 թվականին իրականացվել են թվով 5 ՊՈԱԿ-ների և «Սյունիքի մարզի երեխայի և ընտանիքի աջակցության կենտրոն» հիմնադրամի կողմից: «Սյունիքի մարզի երեխայի և ընտանիքի աջակցության կենտրոն» հիմնադրամը նախկինում իր գործունեությունն իրականացրել է ՊՈԱԿ-ի կարգավիճակով: ՀՀ կառավարության 2017 թվականի սեպտեմբերի 22-ի N 1398-Ն որոշմամբ «Կապանի երեխաների խնամքի և պաշտպանության գիշերօթիկ հաստատություն» ՊՈԱԿ-ը վերակազմավորվեց «Սյունիքի մարզի երեխայի և ընտանիքի աջակցության կենտրոն» հիմնադրամի: Հիմնադրամի վերակազմավորման գաղափարը պայմանավորված էր առավել ճկուն կառավարման մեխանիզմների ներդրման, այդ գործընթացներին քաղաքացիական ու համայնքային ներուժի առավել ակտիվ մասնակցության, խնդիրների լուծման հնարավորությունների մեծացման անհրաժեշտությամբ, մասնավորապես՝ հիմնադրամին հնարավորություն կտրվեր ունենալու գույքի ձևավորման և ֆինանսավորման այլընտրանքային միջոցների աղբյուրների ավելի լայն ընտրության հնարավորություն՝ ի տարբերություն ՊՈԱԿ-ների, ինչպես նաև հնարավորություն՝ անդամակցելու միջազգային և օտարերկրյա ոչ պետական կազմակերպություններին, ինչը կարող էր էապես մեծացնել հիմանդրամի գործունեության արդյունավետությունը:

ՀՀ 2020 թվականին Կառավարության գործունեության ծրագրով և «Հայաստանի Հանրապետության 2020 թվականի պետական բյուջեի մասին» ՀՀ օրենքով նախատեսված է պետական աջակցության տրամադրման նպատակով սոցիալական պաշտպանության ոլորտում ծառայություններ մատուցող իրավաբանական կամ իրավաբանական անձի կարգավիճակ ունեցող անձանց ընտրությունն իրականացնել մրցութային եղանակով և դրամաշնորհի պայմանագրեր կնքել մրցույթի արդյունքում հաղթող ճանաչված հասարակական կազմակերպությունների և հիմնադրամների հետ: Միաժամանակ նախարարությունում սկսվել է գործընթաց հիմնադրամը ՊՈԱԿ-ի վերափոխելու, որի նպատակով մշակված կառավարության որոշուման նախագիծը ուղարկվել է Արդարադատության նախարարություն փորձագիտական եզրակացության:

Ուստի անհրաժեշտ է միջոցներ ձեռնարկել այդ ժամանակահատվածի համար երեխաներին և նրանց ընտանիքներին տրամադրվող ծառայությունները չընդհատելու նպատակով, մինչ փոփոխությունների իրականացումը, ծառայությունների տրամադրման բնականոն գործընթացն ապահովելու համար հիմնադրամի հետ դրամաշնորհի պայմանագիր կնքել՝ ապահովելով դրա համար անհրաժեշտ իրավական հիմքերը:

**1.1 Ընթացիկ իրավիճակը և խնդիրները**

Հիմնադրամի կանոնադրական գործունեության հիմնական նպատակներն են.

1. Կազմակերպության սպասարկման տարածքում երեխաներ ունեցող ընտանիքների՝ կյանքի դժվարին իրավիճակում հայտնվելու կանխարգելումն ու կյանքի դժվարին իրավիճակից դուրս բերումը.

2. կյանքի դժվարին իրավիճակում հայտնված կամ հաշմանդամություն ունեցող 3-18 տարեկան երեխաներին սոցիալ-հոգեբանական, իրավական խորհրդատվության, ուսումնա-դաստիարակչական, վերականգնողական ծառայությունների տրամադրումը.

3. կյանքի դժվարին իրավիճակում հայտնված 3-18 տարեկան երեխաների՝ ընտանիքում ապրելու և դաստիարակվելու իրավունքի իրականացման աջակցությունը.

4. ընտանեկան բռնության ենթարկված անձանց և նրանց ընտանիքի անդամներին աջակցությունը:

Հիմնադրամի ստեղծումից հետո, երկու տարիների գործունեությունը վեր հանեց մի շարք խնդիրներ, ինչը պատճառ դարձավ հիմնադրամի առջև դրված հիմնական նպատակադրումների ոչ ամբողջական ու լիարժեք իրականացմանը, էապես չբարելավվեց կառավարման ճկունությունն ու արդյունավետությունը: Մասնավորապես՝ հիմադրամը շարունակում էր իր գործունեությունը բացառապես պետական բյուջեի միջոցների հաշվին: Այլ աղբյուրներից միջոցներ ներգրավել չհաջողվեց, ՀՀ 2019 թվականի պետական բյուջեի 1141 «Ընտանիքիներին, կանանց և երերխաներին աջակցություն» ծրագրի 11009 «Երեխաների և ընտանիքների աջակցության տրամադրման ծառայություններ» միջոցառման շրջանակներում դրամաշնորհի տրամադրման համար սահմանվող մրցույթին «Սյունիքի մարզի երեխայի և ընտանիքի աջակցության կենտրոն» հիմնադրամի մասնակցության անհնարինության պատճառով պետության կողմից դրամաշնորհի ձևով աջակցության գումարներ հնարավոր եղավ տրամադրել միայն ՀՀ կառավարության 2018թ-ի դեկտեմբերի 27-ի N 1515-Ն որոշման մեջ փոփոխություններ կատարելուց հետո (ՀՀ կառավարության 2019 թվականի փետրվարի 28-ի N 176-Ն և 2019 թվականի մայիսի 30-ի N 661-Ն որոշումները): Եվ կազմակերպաիրավական ձևի փոփոխությունից հետո, չնայած կառավարության ձեռնարկած միջոցներին, այնուամենայնիվ, հնարավոր չեղավ խուսափել որոշակի պարտավորություններից, մասնավորապես 2019 թվականի ընթացքում հիմնադրամը չկարողացավ ժամանակին բավարարել պարտատերերի պահանջները, վճարել աշխատավարձերը և ստիպված եղավ տույժ-տուգանքներ վճարել:

Հաշվի առնելով վերը նշված փաստերն ու հիմնավորումները, ինչպես նաև հեռանկարում տեսանելի դրական տեղաշարժերի բացակայությունը, անհրաժեշտություն է առաջացել հիմնադրամը լուծարել և սկսել նույնաբովանդակ գործառույթներով օժտված պետական ոչ առևտրային կազմակերպություն ստեղծելու գործընթաց:

Հիմք ընդունելով ստեղծված իրավիճակը և «Հիմնադրամների մասին» օրենքի 34-րդ հոդվածի 3-րդ մասի 3-րդ կետը, «Սյունիքի մարզի երեխայի և ընտանքի աջակցության կենտրոն» հիմնադրամի կանոնադրության 49-րդ կետի 3-րդ ենթակետը՝ 2019 թվականի հունիսի 28-ին տեղի ունեցավ հոգաբարձուների խորհրդի առաջին նիստը, որի արդյունքում միաձայն որոշում կայացվեց հիմնադրամը լուծարելու պահանջով դիմել դատարան:

2019 թվականի նոյեմբերի 29-ին «Սյունիքի մարզի երեխայի և ընտանքի աջակցության կենտրոն» հիմնադրամի ներկայացուցչի կողմից դիմում է ներկայացվել Սյունիքի մարզի ընդհանուր իրավասության դատարան «Սյունիքի մարզի երեխայի և ընտանքի աջակցության կենտրոն» հիմնադրամի լուծարման պահանջի մասին:

06.12.2019թ. «Սյունիքի մարզի երեխայի և ընտանքի աջակցության կենտրոն» հիմնադրամի լուծարման պահանջի մասին թիվ ՍԴ/1443/02/19 քաղաքացիական գործն ընդունվել է վարույթ և միայն ՀՀ Սյունիքի մարզի ընդհանուր իրավասության դատարանի 2020 թվականի փետրվարի 10-ի թիվ ՍԴ/1443/02/19 վճռով «Սյունիքի մարզի երեխայի և ընտանքի աջակցության կենտրոն» հիմնադրամի լուծարման պահանջը բավարարվեց:

Հաշվի առնելով վերոնշյալը՝ մշակվել և սահմանված կարգով ՀՀ վարչապետի աշխատակազմ է ներկայացվել ««Սյունիքի մարզի երեխայի և ընտանիքի աջակցության կենտրոն» պետական ոչ առևտրային կազմակերպություն ստեղծելու մասին» ՀՀ կառավարության որոշման նախագիծը, որով կստեղծվի «Սյունիքի մարզի երեխայի և ընտանիքի աջակցության կենտրոն» հիմնադրամի ունեցած նույնաբովանդակ գործառույթներով օժտված պետական ոչ առևտրային կազմակերպություն: «Սյունիքի մարզի երեխայի և ընտանիքի աջակցության կենտրոն» հիմնադրամի լուծարումից հետո նույնաբովանդակ գործառույթներով օժտված պետական ոչ առևտրային կազմակերպության ստեղծումը հնարավորություն կտա ամբողջական և լիարժեք իրականացնել իր առջև դրված նպատակներն ու խնդիրները՝ պետական բյուջեի միջոցների հաշվին:

Հիմնադրամը ծառայություններ է տրամադրում կյանքի դժվարին իրավիճակում հայտնված 100 երեխայի և նրանց ընտանիքներին: Ծրագրի չֆինանսավորումը ռիսկային է, և այն կունենա բացասական ազդեցություն կյանքի դժվարին իրավիճակում հայտնված երեխաների և նրանց ընտանիքների համար:

**2. Կարգավորման նպատակը և բնույթը**

Սույն Նախագծի ընդունման նպատակն է իրավական կարգավորում տալ խնամքի և սոցիալական ծառայություններ մատուցող հիմնադրամի հետ ՀՀ աշխատանքի և սոցիալական հարցերի նախարարության կողմից կնքվող դրամաշնորհի տրամադրման պայմանագրերին՝ 2020 թվականին Հայաստանի Հանրապետության պետական բյուջեով նախատեսված ֆինանսական միջոցների շրջանակում, մինչև հիմնադրամը ՊՈԱԿ-ի վերափոխելու գործընթացի ավարտը: Ներկայումս միջոցառման շարունակականությունն ապահովելու նպատակով Նախագծով առաջարկվում է առանց մրցույթի դրամաշնորհի պայմանագիր կնքել և գումարը հատկացնել «Սյունիքի մարզի երեխայի և ընտանիքի աջակցության կենտրոն» հիմնադրամին՝ որոշման գործողությունը 2020 թվականի թվականի հունվարի 1-ից հետո ծագած հարաբերությունների վրա տարածելով, իսկ ՊՈԱԿ-ի ստեղծումից հետո ՀՀ կառավարություն կներկայացվի համապատասխան առաջարկություն՝ անհրաժեշտ միջոցները ՊՈԱԿ-ին վերաբաշխելու վերաբերյալ:

Նախագծի ընդունման հիմնական նպատակն է կյանքի դժվարին իրավիճակում գտնվող երեխաներին և նրանց ընտանիքներին անհրաժեշտ խնամքի, սննդի և սոցիալական այլ ծառայությունների տրամադրման շարունակականության ապահովումը, այլապես ավելի քան 100 երեխա և նրանց ընտանիքները կզրվեն իր կարիքներին համարժեք ծառայություններ ստանալուց, ինչը կարող է հանգեցնել անկանխատեսելի հետևանքների և սոցիալական խոր ճգնաժամի:

**3. Նախագծի մշակման գործընթացում ներգրավված ինստիտուտները և անձինք**  **և նրանց դիրքորոշումը**

Նախագիծը մշակվել է ՀՀ աշխատանքի և սոցիալական հարցերի նախարարության կողմից:

**4. Ակնկալվող արդյունքը**

Նախագծի ընդունմամբ ակնկալվում է ապահովել երեխաներին խնամքի և կեն­սա­կա­նո­րեն անհրաժեշտ այլ սոցիալական ծառայությունների տրամադրման բնականոն գործընթացը:

**ՏԵՂԵԿԱՆՔ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 1919-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

Նախագծի ընդունմամբ այլ իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

**ՏԵՂԵԿԱՆՔ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 26-Ի N 11919-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՎԵՐԱԲԵՐՅԱԼ**

Նախագծի ընդունմամբ Հայաստանի Հանրապետության պետական բյուջեում ծախսերի կամ եկամուտների ավելացում կամ նվազում չի նախատեսվում: